Hawston skrik g’n | Netwerk24
Hawston skrik g’n
Deur Amber-Kyle Marais 20 Augustus 2018 06:00
Die wenspan, Hawston Skrik vir Niks, is in sy noppies ná sy oorwinning. Foto: Kaylin Okkers
Saterdag 12 Augustus het ’n strawwe wedstryd op Hawston se Bospark plaasgevind.
Hawston Skrik vir Niks (SVN) en Black Leaves van Gansbaai, wat tans die twee sterkste spanne in die Over­berg-streek se Grootuitdaag­beker is, het teen mekaar kragte gemeet.
Ondersteuners het uit hul pad gegaan om hul spanne aan te moedig.
Dit het telkemale gelyk of Hawston in die stof gaan byt, want elke keer as hul punte aangeteken het, het Gansbaai met ’n drie of ’n doelskop geantwoord.
Die telling deur die verloop van die wedstryd was baie naby mekaar, maar Skrik vir Niks het op die ou einde as die wenners uit die stryd getree toe hul Black Leaves met 35-23 geklop het.
Dié oorwinning plaas Hawston weer bo-aan die punteleer.
“Dié span loop nou met agt punte voor en met net vier wedstryde oor lyk dit of Skrik vir Niks weer koning in die Overberg-streek gaan kraai,” vertel Davie Lawrence, getroue rugbyondersteuner wat nie sommer ’n wedstryd misloop nie.
Skrik vir Niks se welver­diende drieë is gedruk deur die spoedvraat, Gavian Cloete, die ewe vinnige Westley Spandiel, vlugvoetige Chad Kleinsmidt, kaptein Brendon Hunter asook die kragtige Gordan Thomas.
Bradley Brown het sy skop­skoene aangehad en het al vyf drieë verdoel.
“Hierdie wedstryd was ook spesiaal vir Skrik vir Niks omdat een van ons getroue ondersteuners én iemand wat baie vir die span beteken het, die oggend voor die wedstryd oorlede is. Caroline “Kalla” Benjamin se seun Marvin Benjamin het ondanks sy ma se afsterwe steeds trots vir die eerste span uitgedraf,” het Lawrence gesê (lees meer op bladsy 12). Verder lyk dit nie asof daar nou enige keer aan dié vasberade span is nie.